ตลาดทุนรุ่งแห่ระดมเงินยกการผลิต
บจ.แห่ระดมทุน น้องใหม่รุกเข้าตลาดหุ้น ใช้ตลาดทุนเป็นกลไกยกระดับฐานการผลิต
30 พ.ย. 2555

บจ.แห่ระดมทุน น้องใหม่รุกเข้าตลาดหุ้น ใช้ตลาดทุนเป็นกลไกยกระดับฐานการผลิต 
นายก้องเกียรติ โอภาสวงการ ประธานกรรมการบริษัท บริษัทหลักทรัพย์ (บล.) เอเซีย พลัส เปิดเผยว่า ปี 2556 ภาพรวมการระดมทุนของบริษัทที่จะเข้าใหม่ และบริษัทจดทะเบียน (บจ.) จะมีต่อเนื่อง ซึ่งปัจจุบันจะเริ่มเห็นมีการยกระดับฐานการผลิตโดยใช้ตลาดทุนทั้งในตลาดหุ้นหรือตลาดพันธบัตร เป็นกลไกในการได้ต้นทุนการระดมทุนที่ถูกกว่า เพื่อไปขยายงานในต่างประเทศ เช่น ย้ายฐานการผลิตจากไทยไปประเทศเพื่อนบ้านที่มีต้นทุนค่าแรงที่ถูกกว่า 
ทั้งนี้ เมื่อวันที่ 29 พ.ย.นี้ ASP เพิ่งได้รับการแต่งตั้งให้เป็นที่ปรึกษาทางการเงินของ บริษัท เพซ ดีเวลลอปเมนท์ คอร์ปอเรชั่น ผู้พัฒนาอสังหาริมทรัพย์กลุ่มไฮเอนด์ ซึ่งคาดว่าจะนำเข้าตลาดหลักทรัพย์ได้สิ้นไตรมาส 2 ปีหน้า 
“เพซถือเป็นบริษัทที่มีจุดยืนที่ชัดเจนในการจะพัฒนาสินค้าในระดับไฮเอนด์ และใช้แลนด์มาร์กในพื้นที่ใจกลางเมืองเท่านั้น รวมถึงในต่างจังหวัดที่ระดับไฮเอนด์” นายก้องเกียรติ กล่าว 
ด้านนายสรพจน์ เตชะไกรศรี ประธานเจ้าหน้าที่บริหาร บริษัท เพซ ดีเวลลอปเมนท์ คอร์ปอเรชั่น กล่าวว่า บริษัทจะขายหุ้นไอพีโอ 600 ล้านหุ้น จากทุนจดทะเบียนทั้งหมด 2,054 ล้านบาท เพื่อนำเงินไปพัฒนาโครงการอสังหาริมทรัพย์ 2 แห่ง คือ โครงการก่อสร้างวิลล่าที่หัวหิน ซึ่งเป็นการไปต่างจังหวัดครั้งแรกของบริษัท ทั้งหมด 120 หลังบนเนื้อที่ 120 ไร่ เฉลี่ยราคาหลังละ 15 ล้านบาท และพัฒนาโครงการคอนโดมิเนียมซูเปอร์ลักชัวรี 2.5 ตารางเมตร บนพื้นที่สวนลุมพินี 
นายก้องเกียรติ กล่าวว่า ตลาดหุ้นไทยยังมีมูลค่าใกล้เคียงกับตลาดหุ้นภูมิภาคที่พี/อี 13-14 เท่า แต่ขอเตือนว่าควรติดตามราคาหุ้นเต็มมูลค่าเมื่อใด หากพี/อีเข้าสู่ 16-17 เท่า